ધર્મા માલી ચાલની રૂમ-નંબર ૧૩માં રહેતાં મીના છેડા હાઉસવાઇફ છે અને તેમના પતિ દીપક છેડા કપડાંની દુકાનમાં નોકરી કરે છે. છેડા દંપતીને ૧૮ વર્ષનો એક દીકરો ધૈર્ય છે. રવિવારે રાતે પોણાદસ વાગ્યે ધૈર્યનો મિત્ર જબરાજ નાડર ઘરે આવ્યો હતો. જબરાજે ધૈર્ય સાથે થોડીક મિનિટ વાતો કરીને પછી ઘરનો મુખ્ય દરવાજો અંદરથી બંધ કરી દીધો હતો. એ સમયે દીપકભાઈ કામકાજ માટે બહાર હતા અને મીનાબહેન કિચનમાં પાણી ભરી રહ્યાં હતાં. ધૈર્ય સાથે વાત કર્યા બાદ જબરાજ અચાનક ઊભો થઈને કિચન તરફ ગયો હતો અને મીનાબહેન પર છરીના ઉપરાઉપરી ઘા ઝીંકી દીધા હતા. જોકે મીનાબહેને હિંમત હાર્યા વગર જબરાજના હાથમાંથી છરી આંચકી લીધી હતી અને જોરજોરથી બચાવો-બચાવોની બૂમો પાડવા લાગ્યાં હતાં. એથી ચાલમાં આસપાસમાં રહેતા લોકો એકઠા થઈ ગયા હતા. તેઓ મીનાબહેનના ઘરનો અંદરથી બંધ દરવાજો તોડીને ઘરમાં પ્રવેશ્યા હતા અને જબરાજને પકડીને તરત જ બોરીવલી પોલીસને જાણ કરી હતી. પોલીસે જબરાજની ધરપકડ કરી હતી. મીનાબહેનને શતાબ્દી હૉસ્પિટલમાં દાખલ કરવામાં આવ્યાં હતાં.